শেখ হাসিনার নেতৃত্বে জনগণ আপনাদের প্রতিহত করবে। গতকাল বিকালে রাজধানীর বনানী মাঠে ৫ই জানুয়ারি গণতন্ত্র রক্ষা দিবস উপলক্ষে ঢাকা মহানগর উত্তর আওয়ামী লীগ আয়োজিত জনসভায় তিনি এ মন্তব্য করেন। গণতন্ত্র প্রগতি উন্নয়ন ও সমৃদ্ধি প্রতিষ্ঠার অভিযাত্রায় দিনটির গুরুত্ব অপরিসীম বলে মনে করে দলটি। দিবসটি উপলক্ষে সংগঠনের জেলা, মহানগর, উপজেলা ও থানা পর্যায়ে বিজয় র‌্যালি ও সমাবেশ অনুষ্ঠিত হয়। কেন্দ্রীয় কর্মসূচির অংশ হিসেবে বেলা ৩টায় রাজধানীর বনানীতে আওয়ামী লীগ ঢাকা মহানগর উত্তর এবং ২৩ বঙ্গবন্ধু এভিনিউ প্রাঙ্গণে ঢাকা মহানগর দক্ষিণ আওয়ামী লীগের উদ্যোগে বিজয় র‌্যালি ও সমাবেশ অনুষ্ঠিত হয়। এসব কর্মসূচিতে দলের কেন্দ্রীয় কার্যনির্বাহী সংসদের নেতৃবৃন্দ উপস্থিত ছিলেন। এছাড়া আওয়ামী লীগের সব জেলা, মহানগর, উপজেলা ও থানাসমূহে ৫ই জানুয়ারির এই কর্মসূচি পালন করে। দেশব্যাপী এই কর্মসূচিতেও কেন্দ্রীয় নেতৃবৃন্দ অংশ নেন। বনানীর অনুষ্ঠানে বিএনপির স্থায়ী কমিটির সদস্য ব্যারিস্টার মওদুদ আহমেদ-এর সমালোচনা করে ওবায়দুল কাদের বলেন, বহুরূপী ব্যারিস্টার সাহেব, আপনাদের সকলে চেনে। দেশে একটু ঝড়-ঝঞ্ঝা দেখলে বিদেশে গিয়ে পালিয়ে থাকেন। ভুয়া কাগজপত্র দিয়ে বাড়ি দখল করতে গিয়ে আদালতে ধরা খেয়ে রাস্তায় কান্না করেছেন। এই লোক যদি দেশের আইনমন্ত্রী হয়, দেশের বারোটা বেজে যাবে।